text: Vinden aftager over grå og gradvist lunere weekend
  13 april 2018 kl. 04.32
  Skyerne vil ligge over det meste af landet, mens vinden aftager over weekenden med lune temperaturer.
  Weekenden begynder med en strid blæst, men slutter med rolige vindforhold og temperaturer, der kan nå op omkring 17 grader.
  Det fortæller Anja Bodholdt, der er vagthavende meteorolog ved Danmarks Meteorologiske Institut, DMI.
  - Det bliver ikke rigtig koldt, og det bliver heller ikke rigtig vådt, men det ser ud til, at skyerne overordnet set vil dominere vejret over hele weekenden, siger hun.
  Hun tilføjer, at en jævn til frisk vind vil kunne give en god østlig sideskilning i løbet af fredagen. Ved Østersøen skal folk holde ekstra godt på eventuel hovedbeklædning, da vinden kan nå op til kulingstyrke. 
  - Så det bliver endnu en blæsende dag, siger Anja Bodholdt.
  Temperaturen vil fredag ligge mellem 10 og 15 grader. 
  Når solen går ned, vil vinden aftage i løbet af aftenen og natten til lørdag. Når solen står op, vil danskerne dermed stå op til en forårsdag med rolige vindforhold. 
  Til gengæld vil skydækket stadig ligge tungt over det meste af landet. Solen vil kun nogle enkelte steder kigge ned mellem skyerne, mens der i de sydvestlige egne kan falde en lokal regnbyge.
  - Temperaturen vil igen ligge mellem 10 og 15 grader, men ved kyster med pålandsvind kan det være lidt koldere, siger Anja Bodholdt.
  Natten til søndag vil det klare en smule op.
  - Søndagen kan starte med lidt tåge hist og her, men ellers ser det ud til, at der kan komme lidt eller nogen sol, siger Anja Bodholdt.
  Temperaturen vil søndag tage et lille hop og kan nå op omkring 17 grader, mens vestjyderne kan opleve en lokal regnbyge eller to.
  